ก.ล.ต.เปิดทำ “repo/reverse repo” หุ้นจดทะเบียน-หน่วยลงทุน เอื้อนลท.ทุกประเภท
ก.ล.ต.เปิดทำ “repo/reverse repo” หุ้นจดทะเบียน-หน่วยลงทุน เอื้อนลท.ทุกประเภท
24 ส.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดรับฟังความคิดเห็นร่างประกาศให้บริษัทหลักทรัพย์และผู้ประกอบธุรกิจสัญญาซื้อขายล่วงหน้าทำธุรกรรมการซื้อหรือขายหลักทรัพย์โดยมีสัญญาขายหรือซื้อคืน (repo/reverse repo) ในหลักทรัพย์จดทะเบียนและหน่วยลงทุน กับผู้ลงทุนทุกประเภท เพิ่มเครื่องมือบริหารจัดการสภาพคล่องสำหรับผู้ประกอบธุรกิจในตลาดทุนและผู้ลงทุน
ทั้งนี้ ตามที่คณะกรรมการกำกับตลาดทุน (ก.ต.ท.) มีมติเห็นชอบในหลักการให้บริษัทหลักทรัพย์ในการทำธุรกรรมการขายโดยมีสัญญาซื้อคืน (repo) และการซื้อโดยมีสัญญาขายคืน (reverse repo) ในหลักทรัพย์จดทะเบียนและหน่วยลงทุนกับทั้งผู้ลงทุนที่เป็นผู้ลงทุนสถาบันและไม่ใช่สถาบัน เพื่อให้บริษัทหลักทรัพย์และผู้ลงทุนนำมาใช้เป็นเครื่องมือในการบริหารจัดการสภาพคล่องและใช้ประโยชน์จากหลักทรัพย์ที่ถือครองได้
โดยบริษัทหลักทรัพย์ต้องมีการบริหารควบคุมและจัดการความเสี่ยงได้อย่างมีประสิทธิภาพ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปิดรับฟังความคิดเห็นหลักการดังกล่าวช่วงเดือนเมษายน – พฤษภาคม ที่ผ่านมา ซึ่งผู้แสดงความคิดเห็นทั้งหมดเห็นด้วย
ในครั้งนี้ ก.ล.ต. ได้ยกร่างประกาศตามหลักการข้างต้นโดยรองรับให้บริษัทหลักทรัพย์ที่ประกอบธุรกิจนายหน้าซื้อขายหลักทรัพย์ ค้าหลักทรัพย์ ที่ปรึกษาการลงทุน จัดจำหน่ายหลักทรัพย์ จัดการกองทุนรวม จัดการกองทุนส่วนบุคคล จัดการเงินร่วมลงทุน และให้สินเชื่อเพื่อธุรกิจหลักทรัพย์ พร้อมทั้งเพิ่มเติมให้ผู้ประกอบธุรกิจสัญญา   ซื้อขายล่วงหน้าสามารถทำธุรกรรม repo และ reverse repo ได้ตามหลักเกณฑ์เดียวกับบริษัทหลักทรัพย์ เพื่อให้เกิดการแข่งขันที่เป็นธรรมสำหรับผู้ประกอบธุรกิจในตลาดทุน (level of playing field)
ทั้งนี้ ก.ล.ต. ได้เผยแพร่เอกสารรับฟังความคิดเห็นร่างประกาศในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=650 ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง e-mail: [email protected] หรือ [email protected] จนถึงวันที่ 23 กันยายน 2563